

**Қазақстан Республикасы мен Әзірбайжан Республикасының арасындағы экономикалық ынтымақтастық Бағдарламасы**

Бағдарлама 1999 жылғы 22 қазан Алматы қаласы

      Қазақстан Республикасы мен Әзірбайжан Республикасының арасындағы экономикалық ынтымақтастық бағдарламасы (одан әрі - "Бағдарлама") екі жақты ынтымақтастықты одан әрі дамыту жөніндегі келісілген шаралар кешенін қосады.

      Бағдарлама 1998 жылғы 24 қазанда P990613\_ Баку қаласында қол қойылған Қазақстан Республикасының Үкіметі мен Әзірбайжан Республикасы Үкіметі арасындағы экономикалық ынтымақтастықты тереңдету туралы Келісімнің 6-бабын іске асыру мақсатында әзірленген және интеграциялық және кооперациялық байланыстарды кеңейтуге бағытталған.

 **I. Бағдарламаның мақсаттары мен міндеттері**

      Осы Бағдарлама сауда-экономикалық, ғылыми-техникалық және мәдени байланыстарды дәйекті түрде кеңейтуді, экономиканық жетекші салаларына ғылыми-техникалық прогресті енгізуді, Қазақстан Республикасы мен Әзірбайжан Республикасы халықтарының рухани-мәдени мұқтаждарын қанағаттандыруды мақсат тұтады.

      Бағдарламаны іске асыру мына мәселелерді шешуге бағытталған:

      сауда-экономикалық қатынастарды тең құқылы және өзара пайдалы шарттарда одан әрі дамыту;

      банк аясындағы ынтымақтастықты кеңейту және несие-қаржы қатынастарын жетілдіру;

      қор рыноктарын дамыту жөнінде өзара іс-қимыл жасау;

      жекелеген үкіметаралық жобалар мен бағдарламаларды қалыптастыру, меншіктің әр түрлі түрлері мен нысандарында бірлескен кәсіпорындар, қаржы-өнеркәсіптік топтар, халықаралық консорциумдар құру;

      сыртқы экономикалық қызмет саласындағы ынтымақтастық;

      Каспий теңізінің биологиялық жүйесін сақтау және суды қорғау, экологиялық жағдайды жақсарту және табиғи зілзалалар мен апаттардың зардаптарын жою жөніндегі келісілген шараларды жүзеге асыру;

      Ақтау-Баку қалаларының порттары арқылы паром өткелдерін қалпына келтіру;

      көмірсутегі шикізатының жекелеген кен орындарын болжау-іздеу үлгілерін және геологиялық-экономикалық үлгілерін бірлесіп қалыптастыру, сондай-ақ оларды әзірлеу және игеру;

      екі мемлекеттің шаруашылық етуші субъектілеріне адал бәсеке үшін жағдайлар жасау;

      ауылшаруашылық кешенінде, соның ішінде ауылшаруашылық тауарларын өзара жеткізіп отыру саласында ұзақ мерзімдік ынтымақтастықты дамыту және тәжірибе алмасу;

      гуманитарлық, мәдени және әлеуметтік салалардағы, сондай-ақ санаткерлік аялардағы ынтымақтастықты дамыту жөніндегі шараларды әзірлеу және іске асыру;

      ұйымдасқан қылмыспен, терроризммен, есірткі құралдарын, ақыл-естен айыратын заттарды заңсыз таратумен және сатумен және олардың айналымымен күресті күшейту жөніндегі іс-қимылдарды үйлестіру.

 **II. Экономикалық ынтымақтастықты дамытудың**
**негізгі бағыттары**

      Бағдарлама Қазақстан Республикасы мен Әзірбайжан Республикасының мына бағыттарда екі жақты қатынастарын одан әрі нығайтуды және экономикалардың интеграция процестерін күшейтуді көздейді:

      ұлттық-шаруашылық құрылымдарды дүниежүзілік өлшемдерге бағдарлау жөніндегі тұжырымдамалық көзқарастарды жақындастыру;

      қолайлы әлеуметтік-экономикалық, қаржы-несие, құқықтық және инвестициялық ахуал құру;

      экспорттық-импорттық операциялар кезіндегі келісілген тариф саясаты мен кедендік бақылауды әзірлеу;

      екі мемлекеттің аумақтары арқылы транзит үшін қолайлы жағдайлар жасау.

      Бағдарламаның мақсаттары мен міндеттерін іс жүзінде жүзеге асыру үшін:

      отын-энергетика, агроөнеркәсіп кешендері, машина жасау, химия, мұнай-химия және металлургия өнеркәсібі, көлік және т.б. салалардағы мемлекетаралық және салааралық (бірлескен) жобалар мен бағдарламалар әзірлеу және іске асыру;

      Қазақстан Республикасы мен Әзірбайжан Республикасының ғылыми әлеуетін тиімді пайдалану мақсатында ғылыми, жобалық және конструкторлық-технологиялық ұйымдардың қызметін үйлестіру;

      геология, геологиялық барлау өндірісі және жер қойнауын пайдалану саласындағы ынтымақтастық;

      мұнай-газ кешені және мұнай-газ өндіру саласына сервистік қызмет көрсету үшін жабдықтар өндіру бойынша бірлескен кәсіпорындар құру;

      денсаулық сақтау, дәрі-дәрмек препараттары мен медициналық техника өндіру, санитарлық-эпидемиологиялық жағдайды жақсарту саласында ынтымақтастықты дамыту;

      қажетті статистикалық ақпараттармен, ғылыми басылымдармен және жарияланымдармен, әдістемелік материалдармен алмасу;

      әлеуметтік қамтамасыз ету, жұмыспен қамту және еңбек жағдайларын жақсарту саласындағы ынтымақтастықты тереңдету;

      әр түрлі салалар үшін жоғары білікті кадрлар даярлау, мамандармен, ғалымдармен, аспиранттармен, стажерлермен және студенттермен алмасу, сондай-ақ мәдениет, спорт, туризм аясындағы және санаторийлық-курорттық істе өзара іс-қимыл жасау;

      қоршаған ортаны қорғау саласындағы ынтымақтстық.

 **III. Бағдарламаны іске асыру тетігі**

      Бағдарламаны іске асыру Қазақстан Республикасы мен Әзірбайжан Республикасының мемлекеттік органдары мен шаруашылық жүргізуші субъектілерінің осы Бағдарлама мен шараларда оны іске асыру жөнінде белгіленген нақты іс-қимылдарды орындау арқылы жүзеге асырылатын болады.

      Осы Бағдарламаға сәйкес Қазақстан-Әзірбайжан бірлескен Үкіметаралық комиссиясы оны жүзеге асыру жөніндегі келісілген жыл сайынғы іс-шаралар жоспарын бекітетін болады.

      Бағдарлама мен шаралар жоспарының іске асырылу барысын үйлестіру мен бақылауды сауда-экономикалық ынтымақтастық жөніндегі Қазақстан-Әзірбайжан бірлескен Үкіметаралық комиссия жүзеге асыратын болады.

      1999 жылғы 22 қазанда Астана қаласында екі данамен әрқайсысы қазақ, әзірбайжан және орыс тілдерінде жасалды және де барлық мәтіннің күші бірдей.

      (Қолдары)

      Мамандар:

      Қасымбеков Б.А.

      Багарова Ж.А.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК